Pe o parte a parcului Iuliu Hațieganu, administrat de UBB, a apărut un gard, fără ca administrația locală să elibereze vreo autorizație de construire. De asemenea, nici Comisia Monumentelor Istorice nu a emis vreun aviz, document necesar pentu că zona este catalogată drept monument istoric.
Arhitectul Virgil Pop din cadrul Comisiei Zonale a Monumentelor istorice spune că avizul era obligatoriu pentru o astfel de lucrare. „UBB este cel mai mare proprietar de monumente istorice. Nici bisericile nu au atât de multe monumente istorice. Parcul sportiv „Iuliu Hațieganu” este cea mai mare realizare românească în Cluj în perioada interbelică. Nimic nu s-a făcut de valoarea acestui parc cu impact urbanistic”, a declarat arhitectul Virgil Pop pentru ziarulfaclia.ro. Decizia UBB de a transforma o importantă suprafață din Parcul „Iuliu Hațieganu”, unul dintre cele mai bine amenajate și dotate parcuri sportive din Europa, în zonă de agrement pentru public a creat revoltă în rândul clujenilor.